Pueblos y comarques enteres, con un nivel de desenrrollu humanu y material mui baxu, aportaron a Asturies como proletariáu que ruempiera´l tope inferior de los salarios y sirviera pa francer, al menos nun entamu, les redes solidaries de trabayaores nativos. Asina, al empar, el País foi castellanizándose en munchos arrabaldes obreros y urbanos. Cola fin de sieglu XIX gana puxu´l flamenquismu, les zarzueles, les corrides, les tabernes centraes nel vinu, etc. De toes formes, al cabu d´una o dos xeneraciones, el calter abiertu del pueblu asturiano fexo qu´equí s´algamare una concenxa de clas xunía énte los abusos del Capital, al que-y llantaba griesca como si fuere un solu home. Asina, sospreses de la Hestoria, en cuenta de morrer selemente como Nación, lo ablucante del pueblu asturianu ye que, colonizáu y castellanizáu comu taba, a la puerta´l sieglu XX, amosó de forma bárbara Asturies el so enfotu de llantar batalla al abusu del esplotador y del facismu. Los finxos de la Revolución d´Ochobre de 1934 (tres una riestra de güelgues xenerales y d´esperiencies revolucionaries de la clas obrero), y la resistencia antifacista de 1936-37, y finalmente, tola batalla sorda que nos montes un verdaderu exércitu guerrilleru asturianu presentó ente 1937 y 1960, asina como milenta güelgues y actos de sabotaxe al réxime facista del Xeneral Franco, son testimoniu del espíritu d´un pueblu que nun ye a resinase énte la opresión.